Një familje shqiptare që i druhej hakmarrjes në Shqipëri, fiton azilin
Edmond Demiraj kishte pranuar të dëshmonte ndaj një kryetari bande në këmbim të lejes së qëndrimit në Amerikë
Qeveria amerikane i dha strehim shqiptarit Edmond Demiraj dhe familjes së tij, në një rast që tërhoqi vëmendjen në Shtetet e Bashkuara pasi çështja u paraqit deri në Gjykatën e Lartë vitin e kaluar. Zoti Demiraj kishte thënë se kishte frikë se do ta ekzekutonin nëse kthehej në Shqipëri. Firma që kishte marrë përsipër mbrojtjen e kësaj çështjeje, Orrick, Herrington&Sutcliffe e bëri të ditur lajmin përmes një deklarate. Zoti Demiraj kishte rënë dakord të dëshmonte kundër një kryetari bande shqiptar, Bill Bedini, i akuzuar për trafik njerëzor para një dekade, në këmbim të një premtimi nga prokurorët federalë që atij dhe familjes së tij t’i garantohej siguria dhe t’i jepej Karta e Gjelbër e qëndrimit të përhershëm. Kur Bedini la Shtetet e Bashkuara para gjyqit, autoritetet e deportuan zotin Demiraj në Shqipëri. Sipas një vendimi të Gjykatës së Apelit dhe dokumentave të gjykatës të vitit 2011, atje Bedini e rrëmbeu Demirajn, e rrahu dhe e qëlloi me armë zjarri. Plumbi pothuajse preku veshkat. Zoti Demiraj u kthye në Shtetet e Bashkuara ku iu dha leje e përkohshme qëndrimi, por autoritetet dhanë urdhër që gruaja e tij Rudina dhe i biri Rediol, që ishin në Shtetet e Bashkuara që në vitin 2000 në mënyrë të paligjshme, të deportoheshin. Familja i druhej hakmarrjes së zotit Bedini dhe autoritetet, siç e kishte pranuar edhe një juriste në Departamentin e Drejtësisë. Gjykata e apelit kishte rënë dakord që Rudina dhe Redioli rrezikoheshin, kështuqë të dy ata i paraqitën një apel Gjykatës së Lartë. Rasti i familjes Demiraj u mbështet nga organizata të të drejtave të njeriut, profesorë të së drejtës dhe reth 40 ish-zyrtarë të rendit, përfshirë Dick Thornburgh që ishte prokuror i përgjithshëm në administratat e Presidentëve Ronald Reagan dhe George Bush, i vjetri. Ai tha se vlerësonte vendimin për “të ndrequr një gabim të madh”. Gazeta New York Times citon zotin Demiraj që banon pranë Houston-it të Teksasit, të thoshte se “ka rilindur përsëri”, pas atij që ai e quajti “një tmerr të vërtetë”.